Skote klap toe man weens pap band moet stilhou | Netwerk24
Skote klap toe man weens pap band moet stilhou
Deur Hanti Otto 14 September 2021 21:24
'n Motoris is Maandagaand raakgeskiet toe hy die soveelste slagoffer van 'n "padspyker"-aanval op die N1-hoofweg noord van Pretoria geword het.
Dit blyk uit die getal koeëlgate in die man se motorvensters dat die rowers van weerskante op hom afgestorm en losgebrand het nadat hy in sy Mercedes-Benz oor vermoedelik metaalpenne en klippe gery het.
Van die skote is deur die voorste passasiervenster.
Emer-G-Med, sowel as die Tshwane-nooddienste en die polisie, is net ná 21:20 ontbied na die toneel op die N1-noord naby Hammanskraal, waar hulle die gewonde man in sy voertuig aangetref het. Volgens nooddienswerkers is die man, wat alleen in die voertuig was, een keer in die regtervoorarm getref.
Naby die motor, waar die pad 'n effense draai met donker skadu's maak, het steeds klippe gelê wat hom vermoedelik 'n pap motorband besorg het.
Die slagoffer het gery oor iets in die pad, vermoedelik klippe, wat hom gedwing het om stil te hou.
Die bestuurder van 'n Mercedes-Benz is Maandagaand in die regterarm gewond toe rowers hom van vermoedelik twee kante aangeval het.
Luidens Emer-G-Med se verklaring het die man vertel dat hy noodgedwonge moes stilhou nadat hy oor iets in die pad gery en dit geklink het asof sy motorband bars.
Die oomblik toe hy stilhou, het 'n aantal mense op sy voertuig afgestorm, op hom losgebrand en hom beroof.